સાથે રહેતા હોય ત્યારે સંઘર્ષ થવાનો. સંબંધમાં તમે સંઘર્ષને કેવી રીતે લો છો એ મહત્ત્વનું છે. બે વ્યક્તિની ઇચ્છા અને ઇરાદા દરેક વખતે સરખા રહે તે જરૂરી નથી. એવું શક્ય પણ નથી. દરેક વખતે માણસ જતું પણ કરી શકતો નથી. સંબંધ ટકાવવા માટે એવી સલાહ અપાય છે કે, વાત અને વાતાવરણ બગડે ત્યારે એક વ્યક્તિએ નમતું જોખી દેવું. નમતું જોખીએ ત્યારે બંને પલડાં સરખાં નથી હોતાં. સંબંધોમાં જ્યારે હાર-જીત, ઇચ્છા-જીદ, તારું-મારું અને તું કહે એમ નહીં, પણ હું કહું એમ થશે એવું આવે ત્યારે સંબંધો સામે સવાલો ઊભા થાય છે. તમે એ સવાલોના કેવા જવાબો શોધો છો તેના પરથી સંબંધ ટકશે કે તૂટશે એ નક્કી થતું હોય છે. જેના પર લાગણી હોય, જે વ્યક્તિ વ્હાલી હોય, જે દિલથી નજીક હોય અને જેની સાથે જીવવું ગમતું હોય એની સાથે સંબંધ તોડવાનું માણસને ગમતું નથી. સંબંધમાં માણસને ક્યારેય જીતવું હોતું નથી, એને તો જીવવું હોય છે. બંને જીતે તો જ બંને જીવી શકે છે. એક હારે તો સરવાળે સંબંધની હાર થતી હોય છે. સંબંધ તૂટે ત્યારે વાંક ગમે એનો હોય, હારતા બંને હોય છે. સંબંધ માટે ‘આર્ટ ઓફ એડજસ્ટમેન્ટ’ આવડવું જોઈએ.